*****

ΚΑΝΟΝΙΣΜΟΣ (ΕΟΚ, ΕΥΡΑΤΟΜ, ΕΚΑΧ) αριθ. 3625/83 ΤΟΥ ΣΥΜΒΟΥΛΙΟΥ

της 19ης Δεκεμβρίου 1983

για την τροποποίηση του κανονισμού (ΕΟΚ, Ευρατόμ, ΕΚΑΧ) αριθ. 2892/77 περί της εφαρμογής, ως προς τους ιδίους πόρους που προέρχονται από το φόρο προστιθεμένης αξίας, της αποφάσεως της 21ης Απριλίου 1970 περί αντικαταστάσεως των χρηματικών συνεισφορών των κρατών μελών από ιδίους πόρους των Κοινοτήτων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

την απόφαση της 21ης Απριλίου 1970 περί αντικαταστάσεως των χρηματικών συνεισφορών των κρατών μελών από ιδίους πόρους των Κοινοτήτων (1), και ιδίως το άρθρο 6 παράγραφος 2,

την πρόταση της Επιτροπής (2),

τη γνώμη του Ευρωπαϊκού Κοινοβουλίου (3),

τη γνώμη του Ελεγκτικού Συνεδρίου (4),

Εκτιμώντας:

ότι ο κανονισμός (ΕΚΑΧ, ΕΟΚ, Ευρατόμ) αριθ. 3550/82 (5) παρέτεινε τον κανονισμό (ΕΟΚ, Ευρατόμ, ΕΚΑΧ) αριθ. 2892/77 (6) μέχρι τις 31 Δεκεμβρίου 1985·

ότι η εφαρμογή στην πράξη του κανονισμού (ΕΟΚ, Ευρατόμ, ΕΚΑΧ) αριθ. 2892/77, από την έναρξη ισχύος του, κατέστησε εμφανή την ανάγκη προσαρμογής και συμπληρώσεως των διατάξεών του σε πολλά σημεία, ανεξάρτητα από την υιοθέτηση ενός ενιαίου οριστικού καθεστώτος·

ότι πρέπει να συμπληρωθεί και να βελτιωθεί η στατιστική ανάλυση των αναγκαίων δεδομένων για τον υπολογισμό του μέσου σταθμικού συντελεστή·

ότι πρέπει αφενός να συμπληρωθούν οι όροι παρουσίασης του ετήσιου περιληπτικού λογαριασμού και αφετέρου να καθοριστούν οι αναγκαίες διαδικασίες για τη διόρθωση του εν λόγω λογαριασμού·

ότι πρέπει να προβλεφθεί ότι η Επιτροπή θα παρουσιάσει, πριν από τις 31 Δεκεμβρίου 1984, έκθεση για την εφαρμογή του κανονισμού (ΕΟΚ, Ευρατόμ, ΕΚΑΧ) αριθ. 2892/77, όπως τροποποιείται από τον παρόντα κανονισμό, μαζί με τις κατευθύνσεις σχετικά με το ενιαίο και οριστικό καθεστώς βεβαίωσης των ιδίων πόρων που προέρχονται από τον ΦΠΑ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ, Ευρατόμ, ΕΚΑΧ) αριθ. 2892/77 τροποποιείται σύμφωνα με τα ακόλουθα άρθρα.

Άρθρο 2

Στο άρθρο 2, η παράγραφος 3 αντικαθίσταται από το ακόλουθο κείμενο:

«3. Κατά παρέκκλιση από την παράγραφο 1, τα κράτη μέλη έχουν το δικαίωμα να μη λαμβάνουν υπόψη, για τον καθορισμό των πόρων ΦΠΑ, πράξεις διενεργούμενες από τους υποκειμένους στο φόρο, των οποίων ο ετήσιος κύκλος εργασιών, που καθορίζεται σύμφωνα με τους κανόνες οι οποίοι προβλέπονται στο άρθρο 24 παράγραφος 4 της οδηγίας 77/388/ΕΟΚ, δεν υπερβαίνει το ποσό των 10 000 ECU, μετατρεπομένων σε εθνικό νόμισμα με βάση τον μέσο συντελεστή του οικείου οικονομικού έτους. Τα κράτη μέλη μπορούν να στρογγυλεύουν, μέχρι ποσοστού 10 % προς τα άνω ή προς τα κάτω, τα ποσά που προκύπτουν από τη μετατροπή.»

Άρθρο 3

Το άρθρο 3 τροποποιείται ως εξής:

α) στο πρώτο εδάφιο προστίθεται η ακόλουθη φράση:

« . . . και πληροφορούν την Επιτροπή για τη μέθοδο που προτίθενται να εφαρμόσουν.»·

β) το δεύτερο εδάφιο καταργείται·

γ) το τελευταίο εδάφιο αντικαθίσταται από το ακόλουθο κείμενο:

«Η Επιτροπή ανακοινώνει στα κράτη μέλη τις πληροφορίες που αναφέρονται στο πρώτο και δεύτερο εδάφιο.»

Άρθρο 4

Στο άρθρο 4 παράγραφος 3, η φράση «ελλείψει δηλώσεως λόγω μη εκπληρώσεως των υποχρεώσεων του υποκειμένου στο φόρο, από την αυτεπαγγέλτως πραγματοποιουμένη φορολόγηση από την αρμόδια εθνική αρχή» αντικαθίσταται από τη φράση «αντλούνται από την οίκοθεν βεβαίωση που πραγματοποιείται από την αρμόδια εθνική αρχή».

Άρθρο 5

Το άρθρο 6 αντικαθίσταται από το ακόλουθο κείμενο:

«Άρθρο 6

Για ένα δεδομένο έτος και με την επιφύλαξη του άρθρου 9, η βάση των πόρων ΦΠΑ υπολογίζεται με τη διαίρεση των συνολικών καθαρών εσόδων του φόρου προστιθεμένης αξίας που έχει εισπραχθεί από το κράτος μέλος, δια του συντελεστή με τον οποίο εισπράττεται ο ΦΠΑ κατά τη διάρκεια του ίδιου έτους.

Αν σε ένα κράτος μέλος εφαρμόζονται περισσότεροι του ενός συντελεστές ΦΠΑ, η βάση των πόρων ΦΠΑ υπολογίζεται με διαίρεση του συνόλου των καθαρών εσόδων του φόρου προστιθεμένης αξίας που έχει εισπραχθεί, δια του μέσου σταθμικού συντελεστή του φόρου προστιθεμένης αξίας. Στην περίπτωση αυτή, το κράτος μέλος καθορίζει τον μέσο σταθμικό συντελεστή, με προσέγγιση τεσσάρων δεκαδικών ψηφίων, εφαρμόζοντας την κοινή μέθοδο υπολογισμού που ορίζεται στο άρθρο 7. Ο μέσος αυτός σταθμικός συντελεστής εκφράζεται σε σχέση με εκατό νομισματικές μονάδες.»

Άρθρο 6

Το άρθρο 7 αντικαθίσταται από το εξής κείμενο:

«Άρθρο 7

1. Για τον υπολογισμό της στάθμισης των διαφόρων συντελεστών οι οποίοι αναφέρονται στο άρθρο 6, το κράτος μέλος κατανέμει κατά τον ισχύοντα συντελεστή του φόρου προστιθεμένης αξίας όλες τις πράξεις που είναι φορολογητέες κατά την εθνική του νομοθεσία και οι οποίες, λαμβανομένου υπόψη του άρθρου 17 της οδηγίας 77/388/ΕΟΚ, επιβαρύνονται με φόρο προστιθεμένης αξίας μη εκπιπτόμενο από τον λήπτη, καθώς και την αυτοκατανάλωση των κατ' αποκοπή φορολογουμένων αγροτών και τις απευθείας πωλήσεις τους προς τους τελικούς καταναλωτές.

Οι συντελεστές του φόρου προστιθεμένης αξίας που λαμβάνονται υπόψη είναι εκείνοι που, σύμφωνα με την παράγραφο 7, επηρεάζουν τα έσοδα του ΦΠΑ που εισεπράχθησαν κατά το οικείο έτος.

Οι πράξεις οι οποίες, σύμφωνα με το άρθρο 28 παράγραφος 2 της οδηγίας 77/388/ΕΟΚ, απαλλάσσονται με επιστροφή των φόρων που κατεβλήθησαν στο προηγούμενο στάδιο, θεωρούνται ως πράξεις φορολογητέες με συντελεστή μηδέν (0 %).

2. Η κατανομή κατά συντελεστή του φόρου προστιθεμένης αξίας εφαρμόζεται για τις ακόλουθες κατηγορίες:

α) για τις παρακάτω κατηγορίες πράξεων, εφόσον επιβαρύνονται με μη εκπιπτόμενο φόρο προστιθεμένης αξίας:

- την τελική κατανάλωση των νοικοκυριών στο έδαφος που αναφέρεται στο άρθρο 3 της οδηγίας 77/388/ΕΟΚ για το οικείο κράτος μέλος, εφόσον δεν περιλαμβάνεται στο στοιχείο β), και την ενδιάμεση κατανάλωση των οργανισμών μη κερδοσκοπικού χαρακτήρα και του Δημοσίου,

- την ενδιάμεση κατανάλωση των άλλων τομέων,

- τις ακαθάριστες επενδύσεις παγίου κεφαλαίου των δημοσίων υπηρεσιών,

- τις ακαθάριστες επενδύσεις παγίου κεφαλαίου των άλλων τομέων,

- τα οικόπεδα μετά κτίσματος και τα οικοδομήσιμα οικόπεδα, όπως προσδιορίζονται στο άρθρο 4 παράγραφος 3 στοιχείο β) της οδηγίας 77/388/ΕΟΚ·

β) για την αυτοκατανάλωση των κατ' αποκοπή φορολογουμένων αγροτών και τις απευθείας πωλήσεις τους προς τους τελικούς καταναλωτές.

3. Για την κατανομή της παραγράφου 2, οι πράξεις των κατ' αποκοπή φορολογουμένων αγροτών που αναφέρονται στο στοιχείο β) της παραγράφου αυτής, υπόκεινται σε συντελεστή που αντιστοιχεί στην επιβάρυνση των εισροών τους από το φόρο προστιθεμένης αξίας.

4. Η κατανομή των πράξεων κατά στατιστική κατηγορία πραγματοποιείται με στοιχεία που λαμβάνονται από τους εθνικούς λογαριασμούς που συντάσσονται σύμφωνα με το Ευρωπαϊκό Σύστημα των Ενοποιημένων Οικονομικών Λογαριασμών (ΕΣΕΟΛ). Οι εν λόγω εθνικοί λογαριασμοί αναφέρονται στο προτελευταίο έτος πριν από το οικονομικό έτος για το οποίο πρέπει να υπολογιστεί η βάση των πόρων ΦΠΑ.

Σύμφωνα με τη διαδικασία του άρθρου 13, τα κράτη μέλη μπορούν να εξουσιοδοτηθούν να χρησιμοποιήσουν στοιχεία που αναφέρονται σε προηγούμενο έτος, το οποίο δεν πρέπει να απέχει περισσότερο από πέντε έτη από το οικείο οικονομικό έτος.

5. Για την επιλογή πράξεων που επιβαρύνονται με μη εκπιπτόμενο φόρο προστιθεμένης αξίας και την κατανομή κατά συντελεστή του φόρου προστιθεμένης αξίας, μπορούν να χρησιμοποιηθούν στοιχεία που λαμβάνονται από συμπληρωματικές πηγές του Ευρωπαϊκού Συστήματος Ενοποιημένων Οικονομικών Λογαριασμών (ΕΣΕΟΛ), δηλαδή καταρχήν από τους εσωτερικούς εθνικούς λογαριασμούς, εάν περιέχουν την απαραίτητη κατανομή, ή, ελλείψει αυτών, από οποιαδήποτε άλλη κατάλληλη πηγή.

6. Για να προσδιοριστεί η στάθμιση κάθε συντελεστή, το κράτος μέλος υπολογίζει τη σχέση μεταξύ, αφενός, της αξίας των πράξεων που αφορούν αυτόν το συντελεστή και, αφετέρου, της συνολικής αξίας του συνόλου των πράξεων. 7. Εάν ο συντελεστής του φόρου προστιθεμένης αξίας που εφαρμόζεται σε όλες ή σε ορισμένες πράξεις, ή το φορολογικό καθεστώς ορισμένων πράξεων υποστούν τροποποίηση που επηρεάζει τα εισπραττόμενα έσοδα του φόρου προστιθεμένης αξίας, το κράτος μέλος υπολογίζει έναν νέο μέσο σταθμικό συντελεστή. Ο νέος αυτός μέσος σταθμικός συντελεστής εφαρμόζεται για τα έσοδα που προέρχονται από την εφαρμογή του τροποποιημένου συντελεστή ή φορολογικού καθεστώτος.

Κατά παρέκκλιση από το πρώτο εδάφιο, το κράτος μέλος έχει τη δυνατότητα να υπολογίζει έναν μόνο μέσο σταθμικό συντελεστή. Για το σκοπό αυτό, οι πράξεις τις οποίες αφορά η τροποποίηση του συντελεστή ή του καθεστώτος, κατανέμονται μεταξύ του παλαιού και του νέου συντελεστή ή του παλαιού και του νέου καθεστώτος, prorata temporis, λαμβάνοντας υπόψη τη μέση περίοδο μεταξύ της έναρξης ισχύος του συντελεστή ή του τροποποιημένου καθεστώτος και της είσπραξης των εσόδων που προέρχονται από την εφαρμογή αυτού του συντελεστή ή αυτού του καθεστώτος, υπολογιζόμενη στο σύνολο του οικείου έτους. Η μέση αυτή περίοδος μπορεί να στρογγυλοποιηθεί σ' έναν ολόκληρο μήνα.»

Άρθρο 7

Το άρθρο 9 τροποποιείται ως εξής:

α) στην παράγραφο 2 τρίτη περίπτωση, οι λέξεις «παράγραφος 1 περίπτωση α) και παράγραφος 2» αντικαθίστανται από τις λέξεις « παράγραφος 1 περίπτωση α)»·

β) στην παράγραφο 3, το τελευταίο εδάφιο διαγράφεται·

γ) στην παράγραφο 4 προστίθεται το ακόλουθο εδάφιο:

«Οι διατάξεις που αναφέρονται στο πρώτο εδάφιο εφαρμόζονται, όσον αφορά το άρθρο 17 παράγραφος 6 δεύτερο εδάφιο της οδηγίας 77/388/ΕΟΚ, μόνο κατά την αγορά προϊόντων πετρελαίου και επιβατικών αυτοκινήτων που χρησιμοποιούνται για επαγγελματικούς σκοπούς.»

Άρθρο 8

Το άρθρο 10 τροποποιείται ως εξής:

α) στην παράγραφο 1, το δεύτερο εδάφιο αντικαθίσταται από το ακόλουθο κείμενο:

«Αυτός ο περιληπτικός λογαριασμός περιλαμβάνει όλα τα στοιχεία τα οποία χρησιμοποιούνται για τον προσδιορισμό της βάσεως και τα οποία απαιτούνται για τον έλεγχο που αναφέρεται στο άρθρο 12. Παρουσιάζει, κατά τρόπο ευδιάκριτο, τη βάση που προέρχεται από τις πράξεις οι οποίες αναφέρονται στο άρθρο 5 παράγραφοι 1, 2 έως 3, στο άρθρο 8 και στο άρθρο 9 παράγραφοι 1 έως 4.»·

β) στην παράγραφο 1, το τρίτο εδάφιο καταργείται·

γ) στην παράγραφο 2 πρώτο εδάφιο πρώτη περίπτωση, η φράση «ή οποιασδήποτε άλλης συνεχούς δωδεκαμήνου περιόδου που ορίζεται από τα κράτη μέλη» διαγράφεται·

δ) στο τέλος της δεύτερης περίπτωσης του πρώτου εδαφίου της παραγράφου 2, η φράση «ή οποιασδήποτε άλλης συνεχούς δωδεκαμήνου περιόδου που ορίζεται από τα κράτη μέλη» διαγράφεται ·

ε) το τρίτο εδάφιο της παραγράφου 2 διαγράφεται·

στ) η παράγραφος 4 διαγράφεται.

Άρθρο 9

Παρεμβάλλονται τα εξής άρθρα:

«Άρθρο 10α

Πριν από τις 30 Απριλίου κάθε έτους, το αργότερο, τα κράτη μέλη βιαβιβάζουν στην Επιτροπή εκτίμηση της βάσης των πόρων ΦΠΑ για το επόμενο οικονομικό έτος.

Άρθρο 10β

1. Οι διορθώσεις των περιληπτικών λογαριασμών που αναφέρονται στο άρθρο 10 παράγραφος 1 και αφορούν προηγούμενα οικονομικά έτη γίνονται από την Επιτροπή σε συμφωνία με το κράτος μέλος.

Ελλείψει της συμφωνίας αυτής και μετά από νέα εξέταση, η Επιτροπή λαμβάνει τα μέτρα που κρίνει αναγκαία για την ορθή εφαρμογή του παρόντος κανονισμού.

Οι διορθώσεις του περιληπτικού λογαριασμού συγκεντρώνονται σε μια συνολική κατάσταση, στις 30 Ιουνίου.

2. Μετά το τρίτο έτος που ακολουθεί ένα δεδομένο οικονομικό έτος, ο ετήσιος περιληπτικός λογαριασμός που αναφέρεται στο άρθρο 10 παράγραφος 1 δεν μπορεί πλέον να διορθωθεί, εκτός από τα σημεία τα οποία κοινοποιούνται πριν από την προθεσμία αυτή, είτε από την Επιτροπή είτε από το ενδιαφερόμενο κράτος μέλος.»

Άρθρο 10

Στο άρθρο 11 παράγραφος 1, το πρώτο και το δεύτερο εδάφιο αντικαθίστανται από το ακόλουθο κείμενο:

«1. Για κάθε οικονομικό έτος, τα κράτη μέλη ενημερώνουν την Επιτροπή, πριν από τις 30 Απριλίου, σχετικά με τις λύσεις τις οποίες σκοπεύουν να υιοθετήσουν αναφορικά με τον καθορισμό της βάσης των πόρων ΦΠΑ της σχετικής με κάθε κατηγορία πράξεων που αναφέρονται στο άρθρο 5 παράγραφοι 2 και 3, στο άρθρο 8 και στο άρθρο 9 παράγραφοι 1 έως 4, ανακοινώνοντας, κατά περίπτωση, το είδος των στοιχείων τα οποία θεωρούν πρόσφορα καθώς και έναν υπολογισμό της αξίας της φορολογικής βάσης για καθεμία από αυτές τις κατηγορίες πράξεων.

Με τους ίδιους όρους, ενημερώνουν την Επιτροπή για τις τροποποιήσεις τις οποίες προτίθενται να επιφέρουν στις λύσεις που έχουν ήδη προκριθεί στα πλαίσια του άρθρου 13 για τα προηγούμενα οικονομικά έτη.» Άρθρο 11

Στο άρθρο 12 προστίθεται η ακόλουθη παράγραφος 3:

«3. Μετά από τους ελέγχους που αναφέρονται στην παράγραφο 1, ο ετήσιος περιληπτικός λογαριασμός για ένα δεδομένο οικονομικό έτος, διορθώνεται σύμφωνα με τους όρους που προβλέπονται στο άρθρο 10β.»

Άρθρο 12

Στο άρθρο 13, η παράγραφος 2 τροποποιείται ως εξής:

α) η αρχή του πρώτου εδαφίου πρέπει να διατυπωθεί ως εξής:

«Το κράτος μέλος το οποίο ζητεί την άδεια που προβλέπεται στο άρθρο 5 παράγραφος 3, στο άρθρο 7 παράγραφος 4 ή στο άρθρο 9 παράγραφος 3, απευθύνει . . . » (το υπόλοιπο παραμένει αμετάβλητο)·

β) η πρώτη φράση του δευτέρου εδαφίου αντικαθίσταται από τα εξής:

«Ο εκπρόσωπος της Επιτροπής υποβάλλει στην επιτροπή σχέδιο αποφάσεως, το ταχύτερο δυνατόν, και πάντως το αργότερο μέχρι τις 31 Δεκεμβρίου του οικονομικού έτους.»

Άρθρο 13

Στο άρθρο 14, μεταξύ δευτέρου και τρίτου εδαφίου, παρεμβάλλεται το εξής εδάφιο:

«Πριν από τις 31 Δεκεμβρίου 1984, η Επιτροπή υποβάλλει έκθεση για την εφαρμογή του παρόντος κανονισμού και, συγχρόνως, προτάσεις για μία ομοιόμορφη μέθοδο καθορισμού της βάσεως υπολογισμού. Για το σκοπό αυτό, λαμβάνει υπόψη τις ενδεχόμενες διαφορές των διοικητικών επιβαρύνσεων που επιβάλλονται στους υποκείμενους στο φόρο και στη δημόσια διοίκηση.»

Άρθρο 14

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1983.

Πάντως δεν εφαρμόζεται για την κατάρτιση ή τη διόρθωση των περιληπτικών λογαριασμών που δεικνύουν το συνολικό οριστικό ποσό της βάσης των πόρων ΦΠΑ που προηγούνται του έτους 1983.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλες, 19 Δεκεμβρίου 1983.

Για το Συμβούλιο

Ο Πρόεδρος

Γ. ΒΑΡΦΗΣ

(1) ΕΕ αριθ. L 94 της 28. 4. 1970, σ. 19.

(2) ΕΕ αριθ. C 200 της 4. 8. 1982, σ. 12.

(3) ΕΕ αριθ. C 13 της 17. 1. 1983, σ. 218.

(4) ΕΕ αριθ. C 151 της 9. 6. 1983, σ. 6.

(5) ΕΕ αριθ. L 373 της 31. 12. 1982, σ. 1.

(6) ΕΕ αριθ. L 336 της 27. 12. 1977, σ. 8.